ปชป. ที่ฟอกขาว ปริญญ์?
หวยไปออกตรงที่พรรคประชาธิปัตย์ ทำให้ทุกคนได้เห็นธาตุแท้ของคนที่เป็น “หัวหน้า” กับ “รองหัวหน้า” พรรคสีฟ้าเป็นอย่างดีเจ้าค่ะ
หวยไปออกตรงที่พรรคประชาธิปัตย์ ทำให้ทุกคนได้เห็นธาตุแท้ของคนที่เป็น “หัวหน้า” กับ “รองหัวหน้า” พรรคสีฟ้าเป็นอย่างดีเจ้าค่ะ
21 เม.ย. 2565

*วันก่อนที่ “โมนิก้า” ย้อนความไปถึงกระทิงเปลี่ยวที่มาสิงสถิตเป็นบอร์ดตลาด เพื่อทำให้ทุกคนได้เห็นการดำเนินงานทุกอย่างของ “ปริญญ์” เป็นลักษณะกระโดดไป ทางนั้นที..ทางโน้นที ก็เพื่อทำให้ทุกคนได้เห็นพัฒนาการทางความคิดที่เป็นผู้นำของคนรุ่นใหม่ แต่หารู้หรือไม่ว่า แท้ที่จริงก็เป็นเพียงการตบตาชาวบ้าน เพื่อเปิดทางให้ตัวเองหนีความผิดจากที่หนึ่งไปยังอีกที่หนึ่งแบบลอยนวลเท่านั้นเอง
*วันนี้จึงขอไล่ไทม์ไลน์ที่คนส่วนใหญ่พอรู้เลา ๆ มาเม้าท์ให้แฟนคลับฟังอีกครั้ง เพื่อจะได้ไล่เรียงเรื่องราวที่เกี่ยวข้องกับผู้คนในแวดวงตลาดหุ้นมีจุดไหนที่น่าสนใจบ้าง? เพราะขาเผือกเม้าท์ถึงเหตุการณ์ต่าง ๆ ให้ฟังเยอะแยะไปหมด แต่จุดเปลี่ยนของเรื่องราวทั้งหมดไปอยู่ในช่วงที่การหาทางซอฟท์แลนดิ้ง ซึ่งหวยก็ไปออกตรงที่พรรคประชาธิปัตย์ และทำให้ทุกคนได้เห็นธาตุแท้ของคนที่เป็น “หัวหน้า” กับ “รองหัวหน้า” พรรคสีฟ้าเป็นอย่างดีเจ้าค่ะ
*ก่อนจะไปถึงตรงนั้น “โมนิก้า” ขอย้อนไปดูวีรกรรมของไอ้กระทิงเปลี่ยวสมัยที่อยู่อังกฤษสักหน่อย เพราะตรงนั้นเป็นจุดเริ่มต้นของความบ้ากามขั้นเทพ จนกลายเป็นเรื่องฉาวโฉ่บนหน้าหนังสือพิมพ์ต่างประเทศอยู่พักหนึ่ง และเรื่องดังกล่าวก็เงียบหายไปเฉย ๆ ซึ่งเป็นจุดที่ทำให้กระทิงเปลี่ยวย่ามใจ และพร้อมจะปฏิบัติการอย่างอุกอาจทุกเมื่อ หลังมีคนคอยให้ความช่วยเหลือทางคดีแบบชุดใหญ่ไฟกระพริบกระมัง!
*ประเด็นที่น่าสนใจถัดมาคือในช่วงรอยต่อที่กลับมานั่งเป็นหัวเรือของโบรกเกอร์สัญชาติฝรั่ง ไอ้กระทิงเปลี่ยวก็ยังไม่ทิ้งสัญชาติญาณดิบเถื่อน จึงเปิดปฏิบัติการล่อล่วงเหยื่อแบบไม่เกรงกลัวกฎหมายอีกตามเคย แต่ครั้งนี้ฝั่งผู้เสียหายทุ่มสุดตัว และเดินหน้าชนทุกประตูหน้าต่าง พร้อมกับมีการเปิดวงจรปิดเพื่อใช้เป็นหลักฐานมัดตัวไอ้หื่นไม่ให้ดิ้นหลุด ซึ่งเป็นชนวนเหตุที่ทำให้เจ้าตัวหลุดตำแหน่งในที่สุดนะคะ
*ที่น่าสนใจคือ ช่วงเวลาดังกล่าวก็เป็นจังหวะเดียวกับกระทิงเปลี่ยวนั่งเป็นบอร์ดตลาดพอดี และเป็นช่วงที่คนวงในเริ่มล่วงรู้ถึงพฤติกรรมอันน่ารังเกียจมากขึ้นเรื่อย ๆ ผนวกกับตัวเองเพิ่งสร้างเรื่องไม่ดีกับเด็กฝึกงานพอดี จึงต้องรีบหาทางลงแบบสวย ๆ ให้กับตัวเอง และหวยก็ไปออกที่ ปชป. แบบหมูตู้เหลือเกิน แถมหัวหน้าพรรคอย่าง “จุรินทร์” ดันมีความกังวลกับ “หอกข้างแคร่” ที่มีบารเหนือตัวเองอย่าง “กรณ์” ขึ้นมาพอดี..ดีลฟอกขาวเลยดันนะจ๊ะ
*ว่ากันว่า ทุกคนที่หวังดีกับพรรคทักท้วงถึงการดึง “ปริญญ์” เข้ามารับบทรองหัวหน้าพรรค และการขึ้นมาคุมฝ่ายเศรษฐกิจเต็มตัวก็มีแต่เสียกับเสีย แต่ด้วยความที่หัวหน้าพรรคมีอคติเป็นทุนเดิมกับฝั่งกรณ์อยู่แล้ว จึงไม่สนใจจะตรวจสอบ และไม่คิดจะตรวจสอบประวัติของกระทิงเปลี่ยวแม้แต่น้อย (สงสัยใบเทา ๆ อาจบังตา) เพราะสนใจแต่การทำทุกวิถีทางเพื่อกดหัวฝ่ายตรงข้ามให้อยู่ภายใต้อุ้งเท้าของตนเองไงล่ะคะ
*เรื่องนี้พิสูจน์ได้จากคำสัมภาษณ์เมื่อวันก่อนที่ฟังดูแล้วทะแม่ง ๆ หลังมีคนถามว่า พรรคได้มีการตรวจสอบประวัติของกระทิงเปลี่ยวไหม? หัวหน้าพรรคอย่าง “อู๊ดด้า” กลับตอบไม่ตรงคำถาม และใบ้รับประทานเสียอย่างนั้น! ผู้คนในสังคมถึงคาใจกับพฤติกรรมของคนในพรรคนี้ และคนที่ต้องรับผิดชอบกับสิ่งที่เกิดขึ้น ก็หนีไม่พ้นหัวหน้าแก๊งอย่างแน่นอน เพราะเป็นคนที่ทอดสะพานให้วายร้ายไปก่อเหตุนับสิบคดีไงล่ะคะ
*งานนี้หากมองด้วยใจที่เป็นกลางจะเห็นจรรยาบรรณของพรรคนี้ตกต่ำแบบสุด ๆ และถูกสังคมตราหน้าเป็นพวกคนบาปในคราบประชาธิปไตย ซึ่งเก่งแต่พูดเพียงอย่างเดียว แต่ในทางปฏิบัติกลับตรงกันข้าม “โมนิก้า” จึงอยากให้ “อู๊ดด้า” ออกมาพูดถึงปมต่าง ๆ ที่สังคมได้ตั้งคำถามผ่านตัวอีฉัน และไล่เรียงไทม์ไลน์กันอีกสักครั้งว่า อันไหนจริง..อันไหนไม่จริง เพราะเรื่องราวที่เดี๊ยนเม้าท์ให้ฟังตั้งแต่ต้นจนจบ มันคือการปูพรมแดงให้กระทิงเปลี่ยวปิดเกมแบบสวย ๆ หากเรื่องไม่แดงขึ้นมาเสียก่อน ชิมิ..ชิมิ!
*ปิดท้ายกันที่บรรยากาศการลงทุนสักหน่อย เพราะการยืนปิดที่ระดับ 1,680.35 จุด บวกไป 4.73 จุด ด้วยมูลค่าการซื้อขาย 6.91 หมื่นล้านบาท มันก็เป็นการซื้อกลับเหมือนที่เคยเกิดขึ้นก่อนหน้านี้ “โมนิก้า” ถึงรู้สึกเฉย ๆ เมื่อเห็นดัชนีพยายามขึ้นมาพลิกแนวต้าน 1,700 จุดให้กลายเป็นแนวรับอันแข็งแกร่ง ซึ่งเหมือนกับเหตุการณ์ 2 ครั้งก่อน แต่สุดท้ายก็ยืนระยะไม่ได้ จนอ่อนตัวลงมาตั้งต้นแถว 1,670 กับ 1,650 จำกันได้บ่!